Kevin Magnussen sikrede sig lørdag med en sejr på Circuit de Catalunya World Series by Renault-mesterskabet.

Læs også: Se de bedste Formel 1 rejser på markedet

Den 21-årige dansker startede fra pole position – sin fjerde i træk i serien og syvende i alt i år – og styrede løbet fra front.

End ikke en safetycarperiode efter første omgang kunne ødelægge løbet for danskeren, der dog desværre kunne se sin landsmand Marco Sørensen udgå i et større crash i første kurve. Marco Sørensen startede fra femte position, men allerede i første kurve var der kontakt mellem flere biler, og nordjydens Lotus-racer blev sendt i luften. Danskeren kunne dog selv gå fra bilen.

Magnussen er med sejren dermed 2013-vinder af Formula Renault 3.5-serien med et løb tilbage i sæsonen.

Magnussen vinder foran Will Stevens med Stoffel Vandoorne på tredjepladsen.

– Det var så hårdt, jeg tog starten og førte, så var der meget pres derfra. Men det kunne nok ses, at jeg var under pres, for jeg røg næsten af tog gange, men jeg kørte den hjem og er utroligt lettet, siger Kevin Magnussen.

Kevin Magnussen følger dermed i rækken af vindere af serien efter Robin Frijns, Robert Wickens, Mikhail Aleshin, Giedo van der Garde, Alx Danielsson og Robert Kubica. Før serien blev en Renault-serie vandt blandt andre Fernando Alonso og Antonio Garcia tilbage i 1998 og 1999.

Toppen i Formula Renault 3.5 på Circuit de Catalunya, race 1:

1 Kevin MAGNUSSEN DAMS 27 omgange

2 Will STEVENS P1 By STRAKKA RACING +0.849

3 Stoffel VANDOORNE FORTEC MOTORSPORTS R +11.582

4 Antonio Félix DA COSTA ARDEN CATERHAM +23.899

5 William BULLER ZETA CORSE R +29.431

6 Zoel AMBERG PONS RACING +30.196

Toppen i Formula Renault 3.5-mesterskabet med et løb tilbage:

1. K.Magnussen 249 points;

2. S.Vandoorne 196;

3. A. Da Costa 182;

4. W. Stevens 133;

5. N. Melker 132.